Karina Lorentzen Dehnhardt (SF), 2023-04-11:
Tak for det.
Det her forslag er jo ikke en blomst, der er groet i haven hos SF.
Vi er ellers rigtig glade for natur og biodiversitet, men det her er nok lidt en fremmed gevækst, og derfor er vi sådan set også klar med lugejernet, hvis forslaget ikke rammer den rigtige balance.
Og hvorfor så det?
Vi synes, det er en bredt accepteret norm i samfundet, at det er sådan, og politiet besidder også en grundlæggende tillid og dygtighed, som gør, at de kan håndtere den her type sager godt.
Og hvis der skal ændres grundlæggende på det – og det kan der jo blive med det her lovforslag – skal vi gå forsigtigt til værks.
Vi ønsker i SF ikke private vægterkorps, som kan anholde folk og operere på privat grund og køre med blå blink og flyve med droner, bære våben eller har beføjelser til magtanvendelse i øvrigt.
Men heldigvis tyder det også på, at Justitsministeriet ikke er blevet fristet af at gå langt ned ad den vej, og det er også fortsat politiets opgave at holde orden i det offentlige rum, mens vagter kun skal udgøre et supplement.
Det er heldigvis en tilgang, som sikkerhedsbranchen også selv deler, og det synes vi egentlig er positivt.
Jeg vil gerne tilføje, at der selvfølgelig også skal være en grænse for, hvad det er, vi sætter vagter til og sender dem ud i.
Der kan jo være områder, der er hårdt plaget af rocker- og bandeaktivitet og lignende, og vi har også en forpligtigelse til at sørge for, at de sendes ud steder, hvor de ikke kommer til skade.
Der var jo et udvalg omkring lige præcis vagter, som blev nedsat i kølvandet på problemstillingen omkring vold mod vagter.
Det er sådan, at i Sverige har man regler, hvor man skal sikkerhedsvurdere, inden man bliver udsendt til bestemte opgaver, og så er der faktisk krav til, hvor mange vagter der skal på.
Det burde vi egentlig også have løst, inden vi udvider mulighederne for vagter.
Så det synes jeg egentlig at vi burde have sat skik på også, men så vidt jeg har forstået, arbejder det udvalg stadig væk.
Høringssvarene viser også, at der ude i kommunerne er meget forskellige ønsker til ordningen, og så er det selvfølgelig vigtigt, at vi med det her forslag kan få sikret en mere ensartet model for tryghedsvagter på tværs af landet.
Jeg er helt enig i, at der ikke skal følge penge med til den her ordning.
Det er en frivillig ordning.
Skal der bruges penge, må det være på rigtigt politi.
Men jeg vil også godt som landdistriktsordfører beklage, at det her jo nok bliver en ordning, hvor kommunerne ikke er stillet helt lige.
Dermed kommer det her forslag jo også til – eller der er i hvert fald en risiko for det – at give en skævvridning mellem fattigere og rigere kommuner, og det synes jeg egentlig heller ikke er hensigtsmæssigt.
Nå, men vi har alligevel besluttet os for i SF, at vi støtter det her.
Det er en forsøgsordning.
Vi synes egentlig, snittet er lagt okay.
Vi har været meget optaget af, at der ikke sker en opgaveglidning fra politi til vagter.
Det synes vi ikke der sker med det her.
Myndighedsopgaver er nu engang politiopgaver.
De ønsker, at man skal have en erhvervsfaglig uddannelse i bagagen, når man skal være vagt.
I dag er op mod 85 pct. af de under 25-årige vagter faktisk ufaglærte, hvilket kan være problematisk.
Og så er de – ligesom jeg har nævnt – også bekymret for sikkerheden.
Men vi regner med at lave en række ændringsforslag til det her.
Tak for ordet.